**ZAPISNIK**

**15. SEJE STRATEŠKEGA SVETA ZA ZDRAVSTVO**

četrtek, 11. 5. 2023

Prisotni člani: dr. Erik Brecelj, dr. Petra Došenović Bonča, mag. Egon Stopar, Hajdi Kosednar, mag. Dolores Kores, Anka Rode, mag. Ana Vodičar, mag. Mira Šavora, Tjaša Sobočan, mag. Gregor Cuzak, Azra Herceg, mag. Alan Medveš

Odsotni: dr. Vojko Flis, dr. Tit Albreht, dr. Branko Gabrovec, dr. Valentina Prevolnik Rupel, dr. Iztok Takač, dr. Grega Strban, dr. Igor Švab, Rok Ravnikar, Monika Ažman, mag. Dorjan Marušič, dr. Radko Komadina, dr. Igor Švab, dr. Peter Radšel

Ostali prisotni: Marjan Pintar, Miriam Komac, Sladjana Jelisavčić, Tatjana Mlakar, Metka Zaletel, dr. Alenka Kolar, mag. Tamara Kozlovič, Klemen Babnik, Maša Kociper, dr. Metka Paragi, Nuša Kerč, Miha Mohorčič

Sejo Strateškega sveta za zdravstvo, ki se je pričela ob 16.00 uri, je vodil predsednik strateškega sveta dr. Erik Brecelj.

**Dnevni red:**

1. Potrditev dnevnega reda
2. Potrditev zapisnika 14. seje SSZ
3. Poročilo koordinatorjev
4. Mreža javne zdravstvene mreže
5. Dodatna interpretacija podatkov SURS-a glede spremljanja mobilnosti oseb s pridobljeno izobrazbo s področja zdravstva in socialnega varstva (dr. Bošenović Bonča)
6. Predlogi za 16. sejo SSZ
7. Razno.

**AD/1**

**SKLEP št. 1:** Strateški svet je potrdil predlagan dnevni red.

**AD/2**

**SKLEP ŠT. 2:** Zapisnik 14. seje strateškega sveta je potrjen.

**AD/3**

Klemen Babnik je člane strateškega sveta obvestil o načrtih financiranja izgradnje dodatnih kapacitet Medicinske fakultete Univerze v Ljubljani.

**AD/4**

V uvodu je Metka Zaletel predstavila trenutno stanje javne zdravstvene mreže v Sloveniji (geografske lokacije, kadri, oprema). V nadaljevanju je bil predstavljen Register izvajalcev zdravstvene dejavnosti in delavcev v zdravstvu. Izzivi, s katerimi se zbirka podatkov sooča, so vezani predvsem na zagotavljanje kakovosti podatkov, oblikovanja ekip na nacionalni ravni in odpiranja podjetij z zdravstveno dejavnostjo brez dovoljenj.

V nadaljevanju so predstavniki Združenja zdravstvenih zavodov Slovenije predstavili posnetek stanja na področju družinske medicine po celotni državi. Predstavljeni podatki so osnova za prikaz mreže primarne ravni zdravstvenega varstva v Sloveniji. Z narejeno analizo bi lažje spremljali morebitne potrebe za vzpostavitev dodatnih delovnih mest ali pa razpis dodatnih specializacij, ki bi na izbranem področju bile potrebne.

Člani sveta so razpravljali o regionalnem organiziranju zdravstvene mreže in o smiselnosti tovrstnih ukrepov. Primerljive analize stanja za sekundarno in terciarno raven bodo pripravljene v roku enega meseca. Podatke imata NIJZ in ZZZS, mreža naj bo zasnovana na regijski ravni.

**SKLEP ŠT. 3:** Pripravo mreže na primarni ravni koordinira Združenje zdravstvenih zavodov Slovenije, ki bo posnetek stanja razširil z dodatnimi podatki, NIJZ pa predlaga kriterije.

**SKLEP ŠT. 4:** Koordinacijo analize stanja za pripravo mreže na sekundarni ravni prevzame ZZZS. Izhodišča bodo oblikovana za 5 strok z dolgimi čakalnimi dobami. Rok za izvedbo je 1 mesec.

**AD/5**

Petra Došenović Bonča je na 11. seji strateškega sveta za zdravstvo najprej predstavila podatke SURS-a o strukturi delovno aktivnih oseb z najvišjo doseženo izobrazbo izbranih področij (zdravstvo skupaj, medicina, zdravstvena nega in oskrba, zobozdravstvo ter farmacija in lekarništvo) po stopnji izobrazbe ne glede na leto zaključka šolanja, in sicer s ciljem prikazati, kolikšen delež oseb z izobrazbo izbranih področij je zaposlenih v dejavnosti zdravstvo in socialno varstvo (dejavnost Q po SKD)in kolikšen delež delo opravlja v drugih dejavnostih. Ti podatki kažejo, da je problem zaposlovanja izven dejavnosti zdravstvo in socialno varstvo najbolj izražen zlasti pri srednjih medicinskih sestrah, pri zdravnikih pa v manjši meri. V nadaljevanju pa je za ožjo populacijo, in sicer samo za osebe, ki so izobraževanje zaključile v obdobju 2017-2021, predstavila podatke o njihovi strukturi glede na vrsto zaključenega izobraževanja, področje izobraževanja ter vrsto dohodka. Na podlagi podatkov o viru dohodkov (dohodek samo iz Slovenije, dohodek tako iz Slovenije kot tujine, dohodek samo iz tujine ter brez dohodka) je mogoče sklepati o odhodih kadra v tujino, in sicer na podlagi števila oseb brez dohodka, ki na opazovani presečni datum niso več prebivalci Slovenije(niso več davčni rezidenti Slovenije). Iz navedenega izhaja, da podatki SURS-a in stališča strateškega sveta za zdravstvo v medijih niso bili prikazani objektivno. Prvič, pri navedbi števila odhodov v tujini niso bili upoštevani relevantni podatki in, drugič, podatki se nanašajo samo na omejeno populacijo oseb, ki so študij zaključile v obdobju 2017-2021, in ne na celotno populacijo oseb z izobrazbo izbranih področij, zato ni mogoče sklepa posploševati na celotno populacijo. Izbor subpopulacije je bil po eni strani pogojen z velikim obsegom dela, ki je potreben za pripravo podatkov, po drugi strani pa z željo vpogleda v odločanje najmlajših diplomantov za odhode v tujino v luči pritiskov po povečevanju števila vpisnih mest na fakultete. Pobuda strateškega sveta za zdravstvo je še bila, da se vzpostavi redno spremljanje prikazanih podatkov in natančno opredeli populacije, ki jih je smiselno vključiti v analizo.

**AD/6**

Strateški svet za zdravstvo bo na naslednji seji skupaj s Strateškim svetom za makroekonomska vprašanja obravnaval financiranje zdravstvenega sistema.

Na seji 25. 5. 2023 bo Strateški svet za zdravstvo obravnaval čistopis in pripombe na Zakon o zdravstvenem informacijskem sistemu ter možnosti dela zdravnikov.

**AD/7**

Dr. Alenka Kolar je predstavila financiranje IKT za zdravstvo in odgovorila na komentarje strateškega sveta na Zakon o zdravstvenem informacijskem sistemu.

**SKLEP ŠT. 5:** Strateški svet za zdravstvo se je seznanil s pojasnili glede Zakona o zdravstvenem informacijskem sistemu.

Mag. Gregor Cuzak je predstavil poudarke sestanka na temo kakovosti in varnosti v zdravstvu, s katerimi se strinjajo predstavniki organizacij pacientov, zdravnikov in zdravstvenih delavcev.

**SKLEP ŠT. 6:** Strateški svet za zdravstvo se je seznanil s sestankom na Zdravniški zbornici Slovenije na temo kakovosti in varnosti v zdravstvu.

Seja se je zaključila ob 19.30 uri.

Zapisal: Miha Mohorčič

dr. Erik Brecelj

predsednik Strateškega sveta za zdravstvo